EUROOPAN KOMISSIO Bryssel 19.2.2018 COM(2018) 73 final KOMISSION KERTOMUS EUROOPAN PARLAMENTILLE JA NEUVOSTOLLE päästönormien asettamisesta uusille kevyille kuljetusajoneuvoille osana unionin kokonaisvaltaista lähestymistapaa kevyiden hyötyajoneuvojen hiilidioksidipäästöjen vähentämiseksi annetun asetuksen (EU) N:o 510/2011 mukaisesti komissiolle siirretyn säädösvallan käyttämisestä



1. Johdanto Euroopan parlamentin ja neuvoston asetuksessa (EU) N:o 510/2011 asetetaan unionissa rekisteröidyille uusille kevyille kuljetusajoneuvoille keskimääräiset hiilidioksidipäästöt, jotka saavutetaan parantamalla ajoneuvoteknologiaa sekä hyödyntämällä innovatiivisia teknologioita. Asetuksen (EU) N:o 510/2011 15 artiklan 1 kohdassa valtuutetaan komissio antamaan delegoituja säädöksiä tarkoituksena ·muuttaa liitettä II ja hyväksyä yksityiskohtaiset säännöt 8 artiklan 9 kohdassa tarkoitetusta keskimääräisiä päästöjä koskevasta tietojen seurannasta ja ilmoittamisesta; ·täydentää kyseistä asetusta säännöillä, jotka koskevat muun muassa poikkeuskelpoisuuden arviointiperusteiden tulkintaa, hakemusten sisältöä sekä hiilidioksidipäästöjen vähentämisohjelmien sisältöä ja arviointia, kuten 11 artiklan 7 kohdassa säädetään; ·muuttaa 31. lokakuuta 2016 mennessä (ja sen jälkeen joka kolmas vuosi) liitettä I luvun M0 mukauttamiseksi kevyiden kuljetusajoneuvojen kolmen edeltävän vuoden keskimääräiseen massaan, kuten 13 artiklan 5 kohdassa säädetään; ·muuttaa liitettä I kevyiden kuljetusajoneuvojen ohjeellisten hiilidioksidipäästöjen määrittämiseen käytettyjen kaavojen mukauttamiseksi, kuten 13 artiklan 6 kohdan neljännessä alakohdassa säädetään. 2. Oikeusperusta Komissio aikoo tällä kertomuksella täyttää asetuksen (EU) N:o 510/2011 15 artiklan 1 kohdassa asetetun velvoitteen. Kyseisen artiklan nojalla komissiolla on valta antaa delegoituja säädöksiä viiden vuoden ajan 3. kesäkuuta 2011 lähtien. Komission edellytetään myös esittävän Euroopan parlamentille ja neuvostolle kertomuksen kyseisellä asetuksella siirretyn säädösvallan käyttämisestä. Kertomus on laadittava viimeistään yhdeksän kuukautta ennen kyseisen viiden vuoden pituisen kauden päättymistä. Säädösvallan siirtoa jatketaan ilman eri toimenpiteitä samanpituisiksi kausiksi, jollei Euroopan parlamentti tai neuvosto peruuta siirtoa. 3. Siirretyn säädösvallan käyttäminen Asetuksen (EU) N:o 510/2011 15 artiklan 1 kohdassa siirretään komissiolle valtaa antaa kyseisen asetuksen 8 artiklan 9 kohdassa, 11 artiklan 7 kohdassa, 13 artiklan 5 kohdassa ja 13 artiklan 6 kohdan neljännessä alakohdassa tarkoitettuja delegoituja säädöksiä. 3.1 Asetuksen (EU) N:o 510/2011 8 artiklan 9 kohdassa edellytetään komission muuttavan liitettä II ja vahvistavan delegoiduilla säädöksillä yksityiskohtaiset säännöt EU:n alueella rekisteröityjen uusien kevyiden kuljetusajoneuvojen keskimääräisiä päästöjä koskevasta tietojen seurannasta ja ilmoittamisesta. Asetuksen (EU) N:o 510/2011 voimaantulon jälkeen komissio on hyväksynyt asian tiimoilta kaksi delegoitua säädöstä: a)Komission delegoidulla asetuksella (EU) N:o 205/2012 muutetaan pakettiautojen päästöjä koskevan asetuksen liitettä I niiden tietojen osalta, jotka jäsenvaltioiden on toimitettava. Komissio antoi tämän delegoidun asetuksen 6. tammikuuta 2012, ja se toimitettiin Euroopan parlamentille ja neuvostolle valvontaa varten. Sen päätavoitteena on parantaa keinoja varmistaa tietojen paikkansapitävyys ·vaatimalla, että jäsenvaltioiden keräämien tietojen on vastattava kyseisten ajoneuvojen vaatimustenmukaisuustodistuksen tietoja;

·sallimalla muiden, yhtä täsmällisiä tietoja sisältävien lähteiden käyttö hiilidioksidipäästöjen seurantaan ja ilmoittamiseen; ·lisäämällä tyyppihyväksynnän numero niihin yksityiskohtaisiin tietoparametreihin, jotka jäsenvaltioiden on ilmoitettava; ·päivittämällä tietojen toimittamisen muoto, jotta varmistetaan eri vaatimusten välinen johdonmukaisuus. b)Komission delegoidulla asetuksella (EU) N:o 404/2014 täydennetään asetusta (EU) N:o 510/2011 niiden tietojen osalta, jotka jäsenvaltioiden on toimitettava. Komissio antoi tämän delegoidun asetuksen 17. helmikuuta 2014, ja se toimitettiin Euroopan parlamentille ja neuvostolle valvontaa varten. Sen päätavoitteena on mukauttaa raportointivaatimuksia koskevat säännöt uusiin menetelmiin, joilla määritetään monivaiheisen tyyppihyväksyntämenettelyn piiriin kuuluvien ajoneuvojen hiilidioksidipäästöt, kuten komission asetuksen (EY) N:o 692/2008 liitteessä II esitetään. 3.2 Asetuksen (EU) N:o 510/2011 11 artiklan 7 kohdassa edellytetään komission antavan delegoituja säädöksiä asetuksen täydentämiseksi säännöillä, jotka koskevat muun muassa poikkeuskelpoisuuden arviointiperusteiden tulkintaa, hakemusten sisältöä sekä hiilidioksidipäästöjen vähentämisohjelmien sisältöä ja arviointia. Komissio antoi tämän delegoidun säädöksen 6. marraskuuta 2012, ja se toimitettiin Euroopan parlamentille ja neuvostolle valvontaa varten. Tämän säädöksen päätavoitteena on vahvistaa ne tiedot, jotka pienimuotoista tuotantoa harjoittavien valmistajien on toimitettava osoittaakseen täyttävänsä edellytykset poikkeuksen saamiseksi asetuksen (EU) N:o 510/2011 mukaisista hiilidioksidipäästöjen vähennystavoitteista. Komissio on lisäksi antanut kaksi delegoitua säädöstä kahden pienimuotoista tuotantoa harjoittavan valmistajan lähtökohtana käyttämien keskimääräisten hiilidioksidipäästöjen oikaisemiseksi. a)Komission delegoidussa asetuksessa (EU) N:o 1047/2013 oikaistaan valmistajaa Piaggio koskevia kalenterivuoden 2010 keskimääräisiä päästöjä hakijan ilmoitettua komission delegoidussa asetuksessa (EU) N:o 114/2013 mainittua arvoa suuremmista päästöistä. b)Komission delegoidussa asetuksessa (EU) N:o 482/2014 oikaistaan valmistajaa Great Wall Motor Company Limited koskevia kalenterivuoden 2010 keskimääräisiä päästöjä hakijan ilmoitettua komission delegoidussa asetuksessa (EU) N:o 114/2013 mainittua arvoa suuremmista päästöistä. 3.3 Asetuksen (EU) N:o 510/2011 13 artiklan 5 kohdassa edellytetään komission antavan delegoituja säädöksiä kyseisen asetuksen liitteen I muuttamiseksi 31. lokakuuta 2016 mennessä (ja sen jälkeen joka kolmas vuosi). Komissio antoi tämän delegoidun asetuksen 14. joulukuuta 2016, ja se toimitettiin Euroopan parlamentille ja neuvostolle valvontaa varten. Tämän säädöksen päätavoitteena on mukauttaa uusien kevyiden kuljetusajoneuvojen hiilidioksidipäästöjen laskennassa käytettyä keskimääräistä massa-arvoa ottamalla huomioon unionissa rekisteröityjen uusien ajoneuvojen keskimääräinen massa.